વૃદ્ધના હાથ જેવી ખરબચડી સડક અને એવા જ દાંત વગરના બોખા મોંમાં હોય એવા ખાડા પાર કરતા ઘર તરફ જતા બન્ને ખામોશ હતા. એક માણસ જમણા ખભા અને ડોક વચ્ચે મોબાઇલ દબાવી રસ્તો ક્રોસ કરતો હતો તેથી આલોકથી ગાળ નીકળતા નીકળતા રહી ગઈ. દસ વર્ષનો વિદ્યાર્થી ગલીમાંથી ઘંઉની ગુણીની માફક એનાથી મોટી સાયકલમાં સ્કૂલબેગ ભરાવી જતો હતો, એ જોઇને અલોકને યાદ આવ્યું કે સરકાર તો બાળમજુરીને ગુન્હો ગણે છે! આગળ જતી છકડો રિક્ષાના ધુમાડાની માફક એનું મગજ સવારની ઘટનાના વિચારોથી ભરાયેલું હતું.